กรณีศึกษา กาโตว์ เฮ้าส์ ร้านขนมปัง ในตำนาน
ย้อนกลับไปเมื่อ 30 ปีก่อน จุดนัดพบของเด็กสยามสแควร์ในสมัยนั้น ก็คงจะหนีไม่พ้นลานน้ำพุเซ็นเตอร์พ้อยท์ หรือร้านเบเกอรี   
18 ม.ค. 2564

กรณีศึกษา กาโตว์ เฮ้าส์ ร้านขนมปัง ในตำนาน /โดย ลงทุนแมน
ย้อนกลับไปเมื่อ 30 ปีก่อน จุดนัดพบของเด็กสยามสแควร์ในสมัยนั้น
ก็คงจะหนีไม่พ้นลานน้ำพุเซ็นเตอร์พ้อยท์ หรือร้านเบเกอรี
และถ้าเราเอ่ยชื่อ “กาโตว์ เฮ้าส์” วัยรุ่นยุค 90 จะต้องร้อง “อ๋อ” กันทุกคนแน่ๆ 
เพราะในสมัยนั้น ร้านกาโตว์ เฮ้าส์ ถือเป็นร้านเบเกอรีอันดับต้นๆ ของประเทศไทยเลยก็ว่าได้
แต่ปัจจุบัน ชื่อร้านกาโตว์ เฮ้าส์ กลับไม่คุ้นหูสำหรับเด็กยุคใหม่
และอาจพบเจอร้านไม่ได้บ่อยเหมือนแต่ก่อน..
จนหลายคนอาจคิดว่า ร้านกาโตว์ เฮ้าส์ หายไปไหน?
วันนี้ลงทุนแมนจะเล่าให้ฟัง ถึงเรื่องของ กาโตว์ เฮ้าส์
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ที่มาของชื่อ กาโตว์ เฮ้าส์ (Gateaux House) 
เกิดมาจากครอบครัวไหลสาธิต ที่รักในการทำขนมเป็นชีวิตจิตใจ
จึงนำคำว่า “Gateaux” ที่แปลว่า “ขนม” ในภาษาฝรั่งเศส 
และคำว่า “House” ที่แปลว่า “บ้าน” ในภาษาอังกฤษ
มาผสมกันเป็น “บ้านแห่งขนม” ที่พวกเขาปลุกปั้นขึ้นมานั่นเอง..
โดยกาโตว์ เฮ้าส์ เป็นร้านเบเกอรีที่โด่งดังมากเมื่อ 30 ปีที่แล้ว
มีจุดเริ่มต้นจากคุณปาริฉัตร ไหลสาธิต ที่นำสูตรขนมปังไต้หวัน มานำเสนอให้คนที่บ้านลองทาน 
ปรากฏว่า รสชาติอร่อยถูกปาก และคิดว่ารสชาตินี้แหละ ที่จะทำขายได้
จนกระทั่งเมื่อปี พ.ศ. 2530 สาขาแรกของกาโตว์ เฮ้าส์ ก็เริ่มเปิดให้บริการ 
โดยตั้งอยู่สยามสแควร์ ซอย 4 ที่เป็นศูนย์รวมวัยรุ่นในสมัยนั้น
ด้วยรสชาติที่อร่อยและแปลกใหม่
จึงทำให้ลูกค้าบอกกันแบบปากต่อปาก และเป็นที่รู้จักในวงกว้างมากขึ้น
เพียงแค่ 2 ปี จากตึกแถว 4 ชั้น ที่เป็นทั้งหน้าร้าน โรงงานทำขนม และออฟฟิศเข้าด้วยกัน
ก็ขยับขยายไปเปิดสาขา 2 ที่ศูนย์การค้าขนาดใหญ่ อย่าง มาบุญครองเซ็นเตอร์
แล้วอะไรเป็นจุดเด่นที่ทำให้ร้าน กาโตว์ เฮ้าส์ เป็นที่รู้จักในสมัยนั้น ?
อันดับแรกคือ “คู่แข่งทางการตลาดน้อย” 
ในยุคนั้นร้านเบเกอรีที่อบ สดใหม่ ผลิตแบบวันต่อวัน ไม่มีให้พบเห็นมากนัก
ทำให้กาโตว์ เฮ้าส์ สามารถเข้าตีและยึดครองตลาดขนมปังส่วนมากในสมัยนั้นได้
สอง “รสชาติที่เป็นเอกลักษณ์”
ขนมของกาโตว์ เฮ้าส์ ถูกประยุกต์มาจาก “ไต้หวัน” ที่ทานได้ง่าย และมีรสชาติถูกปากคนไทย
รวมทั้งยังมีรสชาติหลากหลายกว่า 100 เมนู จนในตอนนั้นหากใครได้ชิม
ก็ต่างบอกว่า ถ้าต้องการทานของคาวและหวาน สามารถอิ่มครบได้ที่กาโตว์ เลยทีเดียว
ถึงแม้ว่า 10 ปีให้หลัง ขนมปังของกาโตว์ เฮ้าส์ จะพัฒนาสูตรจนไม่เหลือรสชาติดั้งเดิมจากไต้หวันแล้ว
แต่ร้านก็ยังคงรักษาฐานลูกค้าไว้ได้
อย่างสุดท้ายคือ “มีราคาสินค้าที่สมเหตุสมผล”
ราคาเบเกอรีของกาโตว์ เฮ้าส์ มีราคาที่ไม่ถูก จนอาจทำให้ผู้บริโภคกังวลในคุณภาพ
แต่ก็ไม่แพงเกินไป จนผู้บริโภคเอื้อมไม่ถึง    
ซึ่งร้านตั้งราคาได้คุ้มค่ากับปริมาณที่ลูกค้าได้รับ โดยเริ่มต้นตั้งแต่ 27 - 300 บาท
อ่านมาถึงตรงนี้แล้ว คงคิดว่าผลประกอบการของกาโตว์ เฮ้าส์ น่าจะเติบโตไปได้ดี 
แต่ความจริงกลับไม่ใช่เช่นนั้น เพราะรายได้กลับลดลงทุกปี
ผลประกอบการบริษัท กาโตว์ เฮ้าส์ จำกัด
ปี 2017 รายได้ 226 ล้านบาท ลดลง 9%
ปี 2018 รายได้ 203 ล้านบาท ลดลง 10%
ปี 2019 รายได้ 199 ล้านบาท ลดลง 2%
 
เหตุผลก็คงเป็นเพราะว่า กาโตว์ เฮ้าส์ มีคู่แข่งในตลาดที่เพิ่มมากขึ้น
ถึงแม้ว่าจุดเด่นของกาโตว์ เฮ้าส์ คือขนมปังที่สดใหม่ 
แต่สิ่งนี้มันกลับกลายเป็นเรื่องปกติในปัจจุบัน
เราสามารถหาซื้อขนมเบเกอรีได้ง่ายๆ จากในร้านสะดวกซื้อ ตามท้องตลาด ห้างสรรพสินค้า หรือแม้แต่ในร้านออนไลน์
มากไปกว่านั้น เทรนด์ของขนมเบเกอรี ก็ปรับเปลี่ยนไปตามยุคสมัย
แต่เมนูส่วนใหญ่ของกาโตว์ เฮ้าส์ กลับไม่ได้เปลี่ยนแปลงไปมากจากสมัย 30 ปีที่แล้วเลย..
ซึ่งมันอาจจะถูกใจกับลูกค้ายุคเก่า ที่หวนนึกถึงรสชาติในวันวาน..
แต่สำหรับลูกค้ายุคใหม่ ก็อาจจะมีทางเลือกมากขึ้นตามเวลาที่เปลี่ยนไป
ซึ่ง กาโตว์ เฮ้าส์ ก็ปรับตัว และออกเมนูใหม่อยู่บ้าง 
อย่างล่าสุดออกเมนู โชกุปัง ขนมปังสไตล์ญี่ปุ่น ที่กำลังเป็นที่นิยมในขณะนี้
มากไปกว่านั้น กาโตว์ เฮ้าส์ ยังขยายตลาดออฟไลน์ สู่ ตลาดออนไลน์อีกด้วย
โดยเพิ่มบริการออร์เดอร์สินค้าพรีเมียมล่วงหน้า และบริการส่งดิลิเวอรีถึงบ้าน
แต่สุดท้ายแล้ว การปรับตัวทั้งหมดนี้ ก็อาจยังไม่เพียงพอที่จะดึงดูดลูกค้าใหม่ๆ ให้เข้ามาใช้บริการ 
เพราะตลาดร้านเบเกอรีไทยในวันนี้ มีลูกเล่น และคู่แข่ง ที่เพิ่มมากขึ้นเป็นหลายเท่าตัว
แล้วร้านขนมปังเจ้าเก่ารายอื่นเป็นอย่างไร
เมื่อเปรียบเทียบกับร้านขนมปัง Yamazaki ที่มีรูปแบบการบริการที่คล้ายกัน และยังอยู่มานานกว่า 30 ปี
ผลประกอบการของ บริษัท ไทย ยามาซากิ จำกัด 
ปี 2017 รายได้ 987 ล้านบาท 
ปี 2018 รายได้ 1,005 ล้านบาท 
ปี 2019 รายได้ 1,013 ล้านบาท
หนึ่งในเหตุผลที่ทำให้ Yamazaki ยังพอไปได้
ก็คงจะหนีไม่พ้น การปรับภาพลักษณ์ของแบรนด์ อยู่ตลอดเวลา
ร้าน Yamazaki มักจะปรับแต่งร้านให้มีสไตล์ที่ทันสมัย
รวมถึงปรับเปลี่ยนเมนูเบเกอรีให้เข้ากับกลุ่มลูกค้าทุกเพศทุกวัย
ซึ่งปัจจุบัน ร้าน Yamazaki สามารถพบได้ตามห้างสรรพสินค้าทั่วไป และขยายสาขาไปได้ถึง 100 สาขาทั่วประเทศ
ในขณะที่ กาโตว์ เฮ้าส์ มี 33 สาขา โดยร้านกระจายอยู่ตามพื้นที่ในกรุงเทพฯ
ซึ่งหากเปรียบเทียบรายได้เฉลี่ยต่อสาขา ระหว่าง กาโตว์ เฮ้าส์ และ Yamazaki ในปีล่าสุด
ร้าน กาโตว์ เฮ้าส์ จะมีรายได้ 6 ล้านบาท ต่อปี
ส่วนร้าน Yamazaki จะมีรายได้ 10 ล้านบาท ต่อปี
กรณีศึกษานี้ อาจเป็นข้อคิดให้กับผู้ประกอบการได้ว่า 
ถึงแม้สินค้าของเรา จะมีคุณภาพที่ดีเพียงใด..
แต่ก็จะมีคู่แข่งหน้าใหม่เข้ามาแย่งชิงส่วนแบ่งตลอดเวลา
ซึ่งเราก็อาจสูญเสียส่วนแบ่งการตลาดให้กับ คู่แข่ง หรือ ผู้เล่นหน้าใหม่
ที่สามารถทำทั้ง 2 สิ่งนี้ ได้เป็นอย่างดี
แต่ไม่ว่าจะอย่างไรชื่อเสียงของ กาโตว์ เฮ้าส์ ก็น่าจะเป็นที่จดจำของวัยรุ่นยุคเก๋าได้
และพวกเขาก็น่าจะเหลือบมอง และคิดถึงวันเก่าทุกครั้ง ที่เดินผ่านร้านนี้..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-กรมพัฒนาธุรกิจการค้า